*Ekkor a többiek letorkolták: „Talán te is Galileából jöttél? Nézz utána az Írásokban, és meglátod, hogy a Próféta nem Galileából származik!” Ezután mindannyian hazamentek.*  (Jn 7,52-53)

Aki mást mond, mint amit hallani akart a farizeus csoport, azt letorkolták. Lehet ma is ilyen élményem: nem azt mondom, amit hallani szeretnének. Eredmény: letorkollás? Érdekes, de nem a mondott dolog igazságtartalma volt a bírálat alapja. Ilyen szempontból nincs vizsgálódás.

Jézus nem Galileából származott, hiszen a próféciáknak megfelelően a júdeai Betlehemben született. Később élt Galileában is. Az Írások a megfelelő próféciát tartalmazzák, a farizeusok valamilyen oknál fogva nem ismerték ezt fel. Lehetett tévedés, de lehetett a cél szempontjából értéktelen információ is. Elhallgattatták Nikodémust, a cél továbbra is megmaradt: Jézust el az útból. Ezután mindenki – a jól végzett munka nyugalmával – hazament.

Jézus az Írásokban megígért Messiás! Ha nem így viszonyulsz Hozzá, akkor is! De másként viszonyulni értelmetlen! *Vadon Gyula*